<classify> KATIKA kusherehekea sikukuu ya Idd el Hajj, Taasisi ya Fikra ya Kidini Markaz imetoa msaada wa ngombe 180 na mbuzi 100 kwa vituo mbalimbali vya kulea watoto yatima vya Dar es Salaam. Akikabidhi msaada huo jana, Waziri wa Ulinzi na Jeshi la Kujenga Taifa, Dk Hussein Mwinyi aliwataka waumini wa dini ya Kiislamu nchini kote kusherehekea sikukuu hiyo kwa upendo na amani ili kuenzi matendo mema yaliyoamrishwa katika vitabu vya Mwenyezi Mungu.Alisema sikukuu ya Idd el Hajj, ina maana kubwa kwa Waislamu duniani kote hivyo na kwamba kitendo cha taasisi ya Markaz kutoa msaada huo kwa jamii zisizojiweza kinapaswa kuigwa na waumini wengine waliojaliwa kuwa na uwezo wa kifedha. Hata Mtume aliwahi kufanya tukio kama hili kwa kuchinja kondoo wake na kuwasaidia majirani na jamaa wengine, nasi kwa upendo huo tunapaswa kumuenzi kwa kutoa msaada wa wanyama kwa wenzetu pale tunapojaaliwa, alisema Mwinyi.Kwa upande wake, Mwenyekiti wa Taasisi ya Markaz, Alif Abdulrahman alisema taasisi hiyo imetoa msaada huo ili kuziwezesha jamii hizo kushiriki katika ibada ya kuchinja na hivyo kusherehekea sikukuu hiyo furaha na upendo kama ilivyo kwa watu wengine waliojaliwa kuwa na uwezo. Alisema pia wamefanya hivyo ili kuenzi utamaduni wa vizazi vilivyopita ikiwemo kwa Mtume Muhammad, ambaye aliishi vyema na kusaidiana na jamii yake katika masuala mbalimbali ya kibinadamu. Kwa upande wake, Msaidizi wa Shehe Mkuu wa Tanzania, Mufti Shaaban Zuberi, Shehe Hamid Jongo, mbali na kuipongeza taasisi ya Markaz kwa msaada iliyotoa kwa vituo vya watoto yatima alisema kitendo hicho kinapaswa kuigwa na watu wengine ili kuzipa faraja zinazohitaji misaada  <topic>: kitaifa 